સંધ્યાવલીની જેમ સુકલાએ પણ સ્ત્રીધર્મનું જ્ઞાન પ્રાપ્ત કર્યું હતું. પદ્મપુરાણની સુકલાએ પોતાના પતિ કૃકલ સમક્ષ આ શબ્દો કહ્યાઃ ‘હે પ્રિય પતિ, તમારી છાયાનો આશ્રય કરી હું ઉત્તમ ધર્મ કરી શકું છું, કારણ કે સ્ત્રીઓનો પતિવ્રતધર્મ તેમનાં પાપને દૂર કરનાર તથા તેમને ઉત્તમ ગતિ આપનાર છે તેમ જ જે સ્ત્રી પતિની સેવામાં તત્પર રહે છે તે લોકમાં પુણ્યશાળી કહેવાય છે. એ જ કારણે કોઈ પણ સધવાએ પતિ વિના એકલી તીર્થયાત્રા કરવી તે શોભે નહિ, તેમ જ એમ કરેલી તીર્થયાત્રા સ્ત્રીઓને લોકમાં સુખદાયી થતી નથી. તેમ જ એ યાત્રા તે સ્ત્રીઓને સ્વર્ગ તથા મોક્ષ આપનાર પણ ન થાય. પતિવાળી સ્ત્રીને પોતાના પતિનો જમણો પગ પ્રયાગ તીર્થ છે અને ડાબો પગ પુષ્કર તીર્થ છે. જે સ્ત્રી પતિના પગ ધોઈને એ જળથી સ્નાન કરે છે તેને પ્રયાગ તથા પુષ્કર તીર્થમાં સ્નાન કર્યાનું પુણ્ય પ્રાપ્ત થાય છે એમાં સંશય નથી. દરેક સ્ત્રીને તેનો પતિ સર્વ તીર્થમય હોઈને સર્વ પુણ્યમય હોય છે. તેથી જ દીક્ષિત બ્રાહ્મણને યજ્ઞો કરવાથી જે પુણ્ય પ્રાપ્ત થાય છે તે જ ફળ સ્ત્રીઓને પોતાના પતિની સેવાથી મળે છે. પત્ની માટે પતિસેવાથી અલગ કોઈ ધર્મ નથી. પુરુષના ધર્મનું મૂળ પણ પતિવ્રતા સ્ત્રી જ છે.’